**Likumprojekta „Grozījumi Izglītības likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Grozījumi Izglītības likumā” (turpmāk – likumprojekts) sagatavots atbilstoši Saeimas 2014. gada 22. maijā apstiprinātajā vidēja termiņa plānošanas dokumentā „Izglītības attīstības pamatnostādnes 2014. – 2020. gadam” (turpmāk – pamatnostādnes 2014. – 2020. gadam):  1) 1. apakšmērķa “Izglītības vide: paaugstināt izglītības vides kvalitāti, veicot satura pilnveidi un attīstot atbilstošu infrastruktūru” 1.1. rīcības virzienā “Uz zināšanu sabiedrībā pieprasītām kompetencēm orientēta, radošumu, inovāciju un veselīga dzīvesveida veicinoša izglītības satura pilnveide” noteiktajam rezultātam:  - izstrādāts un ieviests jauns, kompetencēs balstīts vispārējās izglītības saturs;  2) 3. apakšmērķa „Efektīva pārvaldība: uzlabot resursu pārvaldības efektivitāti, attīstot izglītības iestāžu institucionālo izcilību” 3.3. rīcības virzienā “Izglītības iestāžu tīkla sakārtošana” noteiktajam rezultātam - pieaugusi izglītības pakalpojumu pieejamība.  Papildus minētajam likumprojekts izstrādāts, lai:  nodrošinātu ar Ministru kabineta 2016. gada 3. maija rīkojumu Nr. 275 apstiprinātajā rīcībpolitikas plānošanas dokumentā „Valdības rīcības plāns Deklarācijas par Māra Kučinska vadītā Ministru kabineta iecerēto darbību īstenošanai” (turpmāk – VRP) Izglītības un zinātnes ministrijai (turpmāk – ministrija) noteikto pasākumu (106.1.; 106.3; 107.1; 107.2; 108.1; 110.2; 110.3.; 112.1.) īstenošanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Termini**  *Skatīt piedāvātos grozījumus Izglītības likuma (turpmāk – Likums)1.panta 12.punktā un 12.4 punkta “h” apakšpunktā*  Jēdzienā “izglītojamais” ir vispārinājums, kas ietver skaidrojumu par personu, kas ir iesaistīta kādas izglītības programmas apguvē (mācās jeb izglītojas) noteiktā izglītības pakāpē vispārējā un profesionālajā izglītībā. Tradicionāli ar vārdu “skolēns” tiek apzīmēts izglītojamais, kas mācās vispārējās izglītības pamata un vidējā pakāpē. Pirmsskolas izglītība ir vispārējās izglītības sastāvdaļa, izglītības pakāpe, kurā tiek īstenotas izglītības programmas.  Jau šobrīd Likuma 1.panta 18.punktā skaidrojot jēdzienu “pirmsskolas izglītība”,  tiek lietots vārds “bērns”, tāpēc ar šo pašu vārdu papildināms arī jēdziena izglītojamais skaidrojums.  Likumā (izņemot 1.panta 12.4 punkta “h” apakšpunktā) patlaban runājot par personām ar īpašām (speciālām) vajadzībām nav runa par īpašām vajadzībām, bet gan par speciālām vajadzībām. Vispārējās izglītības likuma pirmā panta otrās daļas 14.punktā ir noteikts, ka speciālās vajadzības ir nepieciešamība saņemt tāda veida atbalstu un rehabilitāciju, kas rada iespēju izglītojamajam apgūt izglītības programmu, ņemot vērā viņa veselības stāvokli, spējas un attīstības līmeni. Līdztekus Likumā šādam izglītojamam ir paredzēta iespēja iegūt izglītību speciālās izglītības programmās un speciālās izglītības iestādēs. Līdz ar to arī Likuma 1.panta 12.4 punkta “h” apakšpunktā, kur ir definēti mācību tehniskie līdzekļi, ir rosinājums “īpašās vajadzības” aizstāt ar “speciālajām vajadzībām”, lai normatīvajos aktos panāktu vienādu terminu lietojumu.  **Izglītības satura un izglītības darba organizācijas normatīvā bāze kompetenču pieejā balstīta izglītības satura ieviešanas uzsākšanai**  *Skatīt piedāvātos grozījumus Likuma 1. panta 14. punktā; 16. panta pirmajā daļā; pārejas noteikumu 72. punktā.*  Pasauli mūsdienās raksturo globalizācija, informācijas tehnoloģiju attīstība un vērtību daudzveidība, līdz ar to cilvēku darbība visdažādākajās jomās kļūst arvien plašāka un neparedzamāka. Ja turpmāk vēlamies dzīvot attīstītā sabiedrībā, mūsdie­nu bērniem ir jāiemācās dzīvot pasaulē, kas nepārtraukti mainās, un nākotnē jābūt gataviem radīt līdz tam nepieredzētu ekonomisko, politisko, sociālo un kultūras vidi.  Kompetenču pieeja ir 21.gs sabiedrības pieprasījumam atbilstoša pieeja, kas paredz cilvēka dzīvi pastāvīgi mainīgos apstākļos. Izglītošanās procesā iegūtajām kompetencēm ir jānodrošina spēju elastīgi reaģēt uz pārmaiņām un veiksmīgi darboties personīgo un sabiedrības kopējo mērķu sasniegšanai. Kompetenču pieeja ir balstīta uz pamata pieņēmumu, ka būtiska ir indivīda spēja saprast, prognozēt un atbilstoši reaģēt, izmantot savas metakognitīvās prasmes (domāt par domāšanu), būt patstāvīgam (autonomam) savā domāšanā, būt radošam, kritiski novērtēt sava un citu rīcību un uzņemties atbildību par savu rīcību.  Pašlaik Latvijas skolēniem kopumā labi padodas uzdevumi, kas prasa atcerēties vai rīkoties pazīstamās situācijās, taču trūkst iemaņu un pieredzes iedziļināties un apstrādāt daudzveidīgus datus, darboties komandā, piedāvāt risinājumus nestan­darta situācijām, veidot sakarības starp teorētiski apgūto un reāli dzīvē pieredzēto, analizēt paveikto un izvirzīt mērķus nākamajiem darbiem. Skolēniem trūkst pras­mju īstenot savas ieceres jaunos apstākļos.  Mācību satura un pieejas pilnveide Latvijā nepieciešama tādēļ, lai:   * uzlabotu bērnu un jauniešu pamatprasmju apguvi nozīmīgās cilvēka darbības jomās, mācību saturā mazinot sadrumstalotību un fragmentārismu un veici­not sistemātiskumu un integritāti; * visām izglītībā iesaistītajām pusēm veidotu vienotu izpratni, ka skolas un pirmsskolas mērķis ir bērna un jaunieša spēja un vēlme rīkoties vēl nepiere­dzētās, kompleksās dzīves situācijās, turklāt to darot gan sevis, gan sabiedrī­bas un pasaules labā (atšķirībā no izolētu, pasīvu zināšanu apguves); * atbalstītu iepriekš minētās izpratnes īstenošanu darbos un nostiprinātu tādu pieeju mācīšanai, kas katram skolēnam sniedz iespēju attīstīt lietpratību un līdz ar to veikt kompleksus uzdevumus, kas risināmi, izmantojot daudzveidī­gus resursus un darbojoties reālajai dzīvei maksimāli pietuvinātās situācijās.   Pilnveidotā mācību satura un pieejas mērķis ir lietpratīgs skolēns, kurš grib un spēj mācīties visu mūžu, prot risināt reālas dzīves izaicinājumus, radīt inovācijas, at­tīstīt dažādas personības īpašības, kas palīdz veidoties par laimīgu un atbildīgu per­sonību.  Lai sasniegtu mērķi – nodrošināt katram skolēnam mūsdienīgas lietpratības iz­glītību, būtiski ir līdz ar saturu pilnveidot arī pieeju mācībām, nostiprinot uzsvaru pārbīdi no gatavu zināšanu nodošanas uz mācīšanās vadīšanu, kur skolēni mācās iedziļinoties, jo skolotājs:   * izvirza skolēniem skaidrus un jēgpilnus sasniedzamos rezultātus; * mācību procesā piedāvā daudzveidīgus, kompleksus, personiski nozīmīgus uzdevumus, kas dod iespēju veidot patiesu izpratni, savstarpēji saistīt mācību procesā apgūto, rosina izvēlēties piemērotākos problēmu risināšanas paņē­mienus; * nodrošina atbilstošu atbalstu un regulāru atgriezenisko saiti mācību laikā; * rosina skolēnus reflektēt par savu mācīšanos un domāšanu.   Ministrija ir apzinājusi primāri veicamās darbības, lai nodrošinātu kompetenču pieejā veidota pamatizglītības satura ieviešanu saskaņā ar pamatnostādnēs 2014. – 2020. gadam iekļautajiem uzdevumiem.  Esošajā normatīvajā regulējumā nav viennozīmīgi traktējams izglītības saturu un darba organizāciju reglamentējošo dokumentu  (valsts izglītības standarta, mācību priekšmetu standartu, izglītības programmu paraugiem) darbības mērķis. Izglītības sistēmā apritē ir četru līmeņu dokumenti:  1) valsts izglītības standarts atbilstoši normatīvajam regulējumam ietver izglītības programmu paraugus (Likuma 14. panta 19. punkts)).  2) vispārējās izglītības mācību priekšmetu standarti (atbilstoši normatīvajam regulējumam nosaka mācību priekšmetu galveno mērķi un uzdevumus, mācību priekšmeta obligāto saturu, pamatprasības attiecībā uz mācību priekšmeta apguvi, mācību sasniegumu vērtēšanas formas un metodiskos paņēmienus (Likuma 1. panta 14. punkts; attiecīgi Vispārējās izglītības likuma 16. pants));  3) vispārējās izglītības mācību priekšmetu programma (atbilstoši normatīvajam regulējumam nosaka mācību priekšmeta mērķus un uzdevumus, mācību saturu, satura apguves secību un paredzēto laiku, mācību sasniegumu vērtēšanas formas un metodiskos paņēmienus, izmanto mācību līdzekļu un metožu uzskaitījumu (Vispārējās izglītības likuma 19. pants));  4) vispārējās izglītības programmas (atbilstoši normatīvajam regulējumam nosaka izglītības programmas mērķi un uzdevumus, izglītības saturu, izglītības programmas īstenošanas plānu, prasības attiecībā uz iepriekš iegūto izglītību; iegūtās izglītības vērtēšanas kritērijus un kārtību vai vērtēšanas pamatprincipus, izglītības programmas īstenošanai nepieciešamā personāla, finanšu un materiālo līdzekļu izvērtējumu un pamatojumu (Vispārējās izglītības likuma 17. pants)).  Līdzšinējā prakse rāda nekonsekvences terminu lietojumā (piemēram, izglītības saturs/ izglītības obligātais saturs; mācību priekšmeta mērķi/galvenie mērķi), tādējādi apliecinot savstarpēju saturisku dublēšanos un interpretācijas iespējas, kas būtu novēršamas līdz ar 2019.gada 1.septembrī plānoto kompetenču pieejā balstīta izglītības satura pakāpeniskas ieviešanas uzsākšanu. Jauno mācību saturu 2019.gada 1.septembrī ievieš 1., 4. 7. un 10.klasēs, vienlaikus pārējās klašu grupās tiek īstenots iepriekšējais vispārējās izglītības programmās noteiktais mācību saturs. Tālāk 2020.gada 1.septembrī jaunais saturs jau tiek īstenots 1., 2., 4., 5., 7., 8., 10. un 11.klasē. Savukārt 2021.gada 1.septembrī jauno saturu jau īsteno 1., 2., 3., 4., 5., 6., 7., 8., 9., 10., 11. un 12.klasē.  Ar likumprojektu, sasaistē ar likumprojektā “Grozījumi Vispārējās izglītības likumā” paredzēto, plānots izslēgt mācību priekšmeta vai kursa standarta definīciju, tādējādi dodot iespēju sakārtot un viennozīmīgi traktēt normatīvos dokumentus (valsts izglītības standarts, izglītības programma, mācību priekšmetu programmu paraugs) atbilstoši to juridiskajam statusam, kā arī sekmētu birokrātiskā sloga mazināšanu.  Norādāms, ka likumprojekta pārejas noteikumos paredzēta pakāpeniska pāreja uz attiecīgo grozījumu spēkā stāšanos, tādējādi nosakot, ka klasēs, kurās konkrētajā gadā vēl nebūs stājies spēkā jaunais kompetenču pieejā balstītais izglītības saturs, tai skaitā kontekstā ar mācību priekšmeta standarta izslēgšanu, spēkā būs šobrīd spēkā esošais normatīvais regulējums.  Iepriekš minētā regulējuma attiecināmības uz profesionālo izglītību kontekstā norādāms, ka profesionālās izglītības satura reformas pamatā ir veicamas tādas darbības, kas izveidotu patstāvīgi strādājošu, kvalitatīvu, tautsaimniecības nozaru attīstības vajadzībām atbilstošu un darba vidē balstītu mācību pieeju attīstošu profesionālās izglītības satura nodrošināšanas sistēmu un kas spētu ātri reaģēt uz darba tirgus pieprasījumu, regulāri izvērtējot un atjaunojot profesionālās izglītības saturu atbilstoši regulāri aktualizētai nozaru kvalifikāciju struktūrai. Tāpēc nav nepieciešami strikti noteikti profesionālo mācību priekšmetu standarti, bet galvenais resurss būtu koncentrējams uz nepieciešamību pilnveidot normatīvo bāzi, kas dotu iespēju būtiski samazināt nepieciešamo laiku, lai uzsāktu jaunu izglītības programmu īstenošanu un aktualizētu esošo programmu saturu atbilstoši nozares vajadzībām.  Norādāms, ka ir uzsākta modulāro profesionālo izglītības programmu ieviešana, plānojot izstrādāt arī jaunas modulārās profesionālās izglītības programmas nozarēm aktuālās profesionālajās kvalifikācijas ar galveno uzsvaru uz sasniedzamajiem rezultātiem. Tāpat arī ir uzsākts darbs pie profesiju standartu un profesionālo kvalifikācijas prasību aktualizācijas un izstrādes, jo profesionālo izglītības programmu satura pamatā un stratēģiskajā mērķī ir jānosaka sasniedzamie rezultāti, t.i., atbilstošas kompetences, zināšanas un prasmes. Tādējādi regulējums attiecībā uz mācību priekšmetu standartiem profesionālajā izglītībā nav aktuāls.  **Izglītības ieguves formas un to īstenošanas tiesības**  *Skatīt piedāvātos grozījumus Likuma 1. panta 12.4, 14.2 un 26. punktā; 8. panta pirmās daļas 2. un 2.1 punktā; 8.panta otrajā un 2.1 daļā; 14. panta 43. punktā; pārejas noteikumu 73.un 74. punktā.*  Līdzšinējais regulējums Likuma 8. pantā attiecībā uz izglītības ieguves formām praksē paredz iespēju izmantot neklātienes formu un neklātienes formas paveidu – tālmācību. Šis faktors vērtējams kā izglītības iestādei dota neformāla iespēja piesaistīt maksimāli lielāku izglītojamo skaitu. Taču pašreizējā situācija nenodrošina specifiski neklātienes vai tālmācības formai atbilstoša piedāvājuma kvalitāti, pēc būtības paredzot, ka neklātienes forma tiek izmantota, ja vispārējās izglītības ieguves procesā daļa izglītības satura no izglītojamā puses tiek apgūta patstāvīgi, bet daļa – izglītības iestādes pedagogu vadībā. Savukārt tālmācības forma tiek izmantota tajos gadījumos, kad izglītojamais izglītības programmas saturu apgūst pārsvarā patstāvīgi, izglītības iestādi izmantojot par starpnieku savu izglītības sasniegumu novērtēšanai, kas apliecina konkrētās izglītības programmas apguvi. Jāņem vērā, ka tālmācības izglītības programmu specifikai būtu jāparedz arī īpašas infrastruktūras (tehnoloģijas, mācību materiāli) pieejamība un cilvēkresursu sagatavotība, lai konkrētā izglītības iestāde spētu nodrošināt kvalitatīvu tālmācības izglītības programmu piedāvājumu.  Valsts izglītības informācijas sistēmā (turpmāk – VIIS) pieejamie dati liecina, ka 2017./2018. mācību gadā vakara (maiņu) un neklātienes, t.sk. tālmācības izglītības programmās 72 izglītības iestādēs apgūst 9884 izglītojamie, t.sk. vidējās izglītības programmu – 8089 izglītojamie.   |  |  |  |  |  | | --- | --- | --- | --- | --- | | ***Izglītības iestādes pakļautība*** | ***Iestāžu skaits*** | ***Izglītojamo skaits 1.-9. klase*** | ***Izglītojamo skaits 10.-12. klase*** | ***Izglītojamo skaits 1.-12. klase*** | | Juridiska vai fiziska persona | 6 | 466 | 2094 | 2560 | | Pašvaldība | 65 | 1319 | 5976 | 7295 | | Tieslietu ministrija | 1 | 10 | 19 | 29 | | **Kopā** | **72** | **1795** | **8089** | **9884** |   Dati uzrāda, ka savukārt vakara (maiņu) izglītības programmu īstenošanu kopumā nodrošina 28 izglītības iestādes, no kurām tikai 18 ir vakara (maiņu) vai neklātienes vidusskolas. Pārējās 10 ir vispārizglītojošās vidusskolas, no kurām -Jūrmalas pilsētas Mežmalas vidusskola atrodas tajā pašā pilsētā/ novadā, kur jau darbojas vakara (maiņu) vidusskola, savukārt divas izglītības iestādes (Ogres 1. vidusskola, Alūksnes novada vidusskola) atrodas ģeogrāfiski netālu no novada/ pilsētas, kurā darbojas vakara (maiņu) vai neklātienes vidusskola.  Attiecībā uz neklātienes izglītības programmām, 2017./2018. mācību gadā to īstenošanu nodrošina 50 izglītības iestādes, no kurām tikai 16 ir vakara (maiņu) vai neklātienes vidusskolas. Pārējās 34 ir vispārējās, izņemot speciālās, izglītības iestādes (turpmāk – vispārizglītojošās skolas) – vispārizglītojošas vidusskolas vai pamatskolas.  Attiecībā uz tālmācības izglītības programmām, 2017./2018. mācību gadā to īstenošanu nodrošina kopumā 27 izglītības iestādes, no kurām tālmācības vidusskolas vai vakara (maiņu) vidusskolas ir 13, taču minēto izglītības iestāžu skaitā atrodamas arī 14 vispārizglītojošās vidusskolas un pamatskolas. Ņemot vērā, ka tālmācības izglītības programmu īstenošanai nepieciešams specifisks iestādes infrastruktūras aprīkojums, specifiska pedagogu profesionālā kompetence (t.sk. augstā līmenī attīstīta prasme darbā ar tehnoloģijām), būtiski ir šo izglītības iestāžu akreditācijas rezultāti, kuri pamatā uzrāda, ka tām izglītības iestādēm (piemēram, Rīgas Tālmācības vidusskola, Rīgas 1.vidusskola), kuras nostiprinājušās kā tālmācības izglītības ieguves formas īstenotājas un kurās ir liels vai pieaugošs izglītojamo skaitliskais piepildījums, ir detalizēti izstrādāta informācijas un komunikācijas tehnoloģiju sistēma, elektroniskā mācību vide, kā arī kompetenta pedagoģiskā resursa nodrošinājums. Vienlaikus salīdzinošie dati par šīm izglītības iestādēm uzrāda arī pietiekami augstus rādītājus centralizētajos eksāmenos pret kopvērtējumu pēc izglītības iestādes tipa (vidusskola). Savukārt izglītības iestādes, kuras tālmācības izglītības ieguves formu kā piedāvājumu izvēlējušās nosacīti pēc nejaušības principa, nevar apliecināt būtiskus sasniegumus ne pašvērtējuma ziņojumos, ne praksē apliecinot pedagogu prasmi strādāt tālmācības formā. Lai sakārtotu neklātienes un tālmācības īstenošanas procesu kopumā un veidotu vienotu izpratni par neklātienes un tālmācības izglītības ieguves formas īstenošanas, t.sk. pedagoģiskajiem aspektiem, likumprojekts paredz deleģējumu Ministru kabinetam noteikt kritērijus un kārtību, kādā izglītības iestāde īsteno vispārējās pamatizglītības un vispārējās vidējās izglītības programmas neklātienes un tālmācības izglītības ieguves formā. Šāda kārtība un noteiktie kritēriji, kas atbilstoši likumprojektā paredzētajos pārejas noteikumos noteiktajam izdodami līdz 2018.gada 31.decembrim, nodrošinās mērķtiecīgi organizētu un vadītu 21. gadsimta izglītības sistēmai ļoti nozīmīgu izglītības ieguves formas (tālmācības) procesu, kā arī sistēmiski pārraudzīt šī procesa kvalitāti.  Likumprojektā ietvertie grozījumi paredz nošķirt neklātienes un tālmācības formas, definējot tās izglītības ieguves formas, kuras pamatā tiek izmantotas Latvijas praksē. Praksē retāk izmantoto izglītības ieguves formu (kā pašizglītība, izglītība ģimenē) specifika jau šobrīd raksturota spēkā esošajā normatīvajā regulējumā – Ministru kabineta 2015. gada 13. oktobra noteikumos Nr. 591 “Kārtība, kādā izglītojamie tiek uzņemti vispārējās izglītības iestādēs un speciālās pirmsskolas izglītības grupās un atskaitīti no tām, kā arī pārcelti uz nākamo klasi”.  Savukārt likumprojektā definētas klātienes, neklātienes un tālmācības izglītības ieguves formas, raksturojot katras formas specifiskās pazīmes.  Klātienes izglītības ieguves formas specifiskā pazīme ir no izglītojamā puses izglītības iestādes regulārs apmeklējums un regulāra dalība izglītības procesā noteiktas izglītības programmas īstenošanas ietvaros.  Neklātienes izglītības ieguves formu specifiski raksturo dalīta atbildība starp izglītojamo un izglītības iestādi par izglītības programmas ietvaros sasniedzamo rezultātu. Neklātienes izglītības ieguves formai atšķirībā no klātienes izglītības ieguves formas raksturīga izglītojamo patstāvīga mācīšanās izglītības iestādes pedagogu vadībā, kur izglītības iestāde mācību satura apguvei nodrošina daļēju kontaktstundu un konsultāciju skaitu, ņemot vērā, ka neklātienes izglītības ieguves formu lielā mērā izmanto arī tie izglītojamie, kuri iegūst profesionālo izglītību vai strādā, vai arī tie, kuri ir potenciāli no izglītības sistēmas vai no darba tirgus izkritušie.  Tālmācība kā izglītības ieguves forma (ietverot tālmācības kā izglītības ieguves formas definīciju) orientēta uz personām, kurām pamatā sava darba specifikas vai ģeogrāfiskās atrašanās vietas dēļ nav iespēju apmeklēt izglītības iestādi un kuri uzņemas galveno atbildību un kontroli pār izglītības ieguves procesa norisi un rezultātiem. Tālmācības izglītības programma nodrošina tālmācībai īpaši organizētu mācību procesu ar pedagogu sagatavotiem,  sistematizētiem un izkārtotiem mācību materiāliem un dažādu tehnisko un elektronisko tālsaziņas līdzekļu izmantošanu, kā arī individuālu mācīšanās tempu un specifisku iegūto zināšanu pārbaudes un sasniegtā izglītības līmeņa novērtēšanas veidu un kārtību.  Likumprojekts paredz izglītības iestādēm iespēju īstenot vispārējās pamatizglītības un vispārējās vidējās izglītības programmas gan klātienes, gan neklātienes, gan tālmācības formā, tostarp sasaistē ar pašvaldību apstiprinātajām ilgtermiņa stratēģijām izglītībā. Vienlaikus pirmsskolas izglītības programmas neklātienes un tālmācības formā neīsteno.  **Izglītības programmu īpašie veidi**  *Skatīt piedāvātos grozījumus Likuma 38. panta otrās daļas 6. punktā un 47. 2 pantā.*  Vienlaikus likumprojektā iekļauts regulējums, kas nosaka, ka viens no izglītības programmu īpašajiem veidiem ir arī Starptautiskā Bakalaurāta diploma programmas, kas praksē jau tiek īstenotas vairākās valsts ģimnāzijās.  Starptautiskā bakalaurāta diploma programma ir Starptautiskā Bakalaurāta organizācijas izstrādāta programma, kurā daļa mācību vielas tiek apgūta svešvalodā: angļu, franču vai spāņu (*avots: http://www.ibo.org/language-policy/*). Starptautiskā Bakalaurāta diploma programma pamatizglītības pakāpē (Middle Years Programme) un vidējās izglītības pakāpē (Diploma Programme) ir starptautiski atzīta pamatizglītības, kā arī pasaules augstskolās un Latvijā atzīta vidējās izglītības programma. Pamatizglītības (Middle Years Programme) programmā paralēli obligātajam mācību saturam tiek piedāvātas 8 priekšmetu grupas un vidējās izglītības (Diploma Programme) programmā 8 mācību priekšmeti saskaņā ar Starptautiskā Bakalaurāta diploma programmu. Šie mācību priekšmeti tiek pasniegti izmantojot CLIL (Content and Language Integrated Learning) metodi (mācību satura un svešvalodas apguve vienlaicīgi).  Starptautiskā Bakalaurāta diploma programmu vispārējā izglītībā īstenošanas finansēšana notiek no valsts budžeta līdzekļiem (pedagogu darba samaksa) un no skolēnu vecāku līdzmaksājumiem (programmas dalības maksa, maksa par eksāmeniem, maksa par mācību līdzekļiem u.c.), līdz ar to tas nerada ietekmi uz valsts budžetu.  **Izglītības iestāžu reorganizācija vai likvidācija**  *Skatīt piedāvātos grozījumus Likuma 23. panta piektajā daļā un pārejas noteikumu 75.punktā.*  Praksē ir situācijas, kad īsā laika posmā radikāli mainās situācija ar izglītojamo skaita piepildījumu izglītības iestādes noteiktā klašu posmā. Šāda situācija liek reaģēt pašvaldībai kā izglītības iestādes dibinātājam un resursu efektīvas apsaimniekošanas nolūkā veikt izglītības iestādes reorganizācijas vai likvidācijas procesu. Taču atbilstoši pašreizējam regulējumam pašvaldību tūlītējas rīcības iespējas ir ierobežotas. Kā piemēri minama 2017.gada augusta situācija Nīcgales sākumskolā (Daugavpils novads), kur mācībām izglītības iestādē uz 2017.gada 20.augustu bija reģistrēti 11 izglītojamie (pēc VIIS operatīvajiem datiem), taču jau 2017.gada 1.septembrī izglītības iestādē vairs nebija reģistrēts neviens izglītojamais. Daugavpils novada pašvaldība norāda, ka minētajā laika posmā izglītojamo vecāki ir izvēlējušies izglītības ieguves iespējas citās izglītības iestādēs. Otrs piemērs ir Rubas speciāla internātpamatskola, kur, uzsākot jauno 2017./2018. mācību gadu, 1.septembrī nebija ieradies neviens izglītojamais. Ievērojot 2016.gada 15.jūlija Ministru kabineta noteikumu Nr.477  “Speciālās izglītības iestāžu, internātskolu un vispārējās izglītības iestāžu speciālās izglītības klašu (grupu) finansēšanas kārtība” 3.punktu, 2017.gada 5.septembrī,  apstiprinot atskaiti VIIS, Saldus novada pašvaldība konstatējusi, ka Rubas speciālā internātpamatskolā nav reģistrēts neviens izglītojamais.  Līdztekus nosakot termiņu, ir būtiski, lai sabiedrība ir laicīgi informēta un var rēķināties ar izglītības iestādes pieejamību savā pašvaldībā.  Tādējādi ar likumprojekta 23. panta piektās daļas grozījumiem ministrija ir rosinājusi noteikt izņēmuma gadījumu pastāvēšanas iespēju, kad šobrīd Likumā noteiktais attiecīgo institūciju un personu informēšanas laiks var tikt saīsināts par trīs mēnešiem, respektējot citos likumos ietvertās normas, t.sk. par darba attiecību izbeigšanu, ņemot vērā Darba likumā ietverto normu par darba devēja tiesībām ne vēlāk kā vienu mēnesi iepriekš rakstveidā uzteikt darba līgumu.  Līdztekus ir paredzami grozījumi Profesionālās izglītības likumā attiecībā uz termiņu, kādā attiecīgās institūcijas un personas informējamas par profesionālās izglītības iestādes reorganizāciju vai likvidāciju.  **Sociālās korekcijas izglītības programmu īstenošana**  *Skatīt piedāvātos grozījumus Likuma 31. panta otrajā daļā; 43. panta otrajā daļā.*  Likuma 31. panta pirmās daļas 2. punkts nosaka, ka izglītības iestādes padomē darbojas izglītojamo vecāku (personu, kas realizē aizgādību) deleģēti pārstāvji. Šis nosacījums ir attiecināts arī uz sociālās korekcijas izglītības iestādi. Tomēr, ņemot vērā izglītības iestādes padomes noteiktās funkcijas, kā arī to, ka sociālās korekcijas izglītības iestādē bērni tiek ievietoti ar tiesas lēmumu, t.sk. piemērojot drošības līdzekli, ir grūtības nodrošināt vecāku pārstāvjus minētajā padomē. Tādējādi būtu grozāms Likuma 31. pants, radot tiesības vecāku (personu, kas realizē aizgādību) pārstāvjiem vispār nepiedalīties sociālās korekcijas izglītības iestādes padomē. Ņemot vērā Tieslietu ministrijas pakļautībā esošās Cēsu 2.vakara (maiņu) vidusskolas specifiku, kur izglītība tiek nodrošināta likumpārkāpējiem, arī attiecībā uz šo izglītības iestādi likumprojektā izdarīts izņēmums, radot tiesības vecākiem (personām, kas realizē aizgādību) vispār nepiedalīties Tieslietu ministrijas pakļautībā esošo izglītības iestāžu padomes darbā. Savukārt, ja šo izglītības iestāžu izglītojamo vecāki (personas, kas realizē aizgādību) tomēr vēlēsies piedalīties izglītības iestādes padomes darbā, tad viņi nebūs vairākumā un šādā gadījumā vecākiem būs tiesības nebūt par izglītības iestādes padomes vadītāju.  Līdztekus, ievērojot likumprojektā “Grozījumi Vispārējās izglītības likumā” noteikto, Likuma 31.pantā paredzēts svītrot atsauci uz vakara (maiņu) vidusskolu. Ar likumprojektu “Grozījumi Vispārējās izglītības likumā” paredzēts svītrot vispārējās vidējās izglītības iestādi vakara (maiņu) vidusskola, kas nozīmē, ka esošās vakara (maiņu) skolas mainīs nosaukumu un paredzēts, ka līdzšinējās vakara (maiņu) izglītības programmas turpmāk tiks klasificētas (aizstātas) kā neklātienes izglītības programmas ar noteiktu kontaktstundu skaitu. Vispārējās izglītības iestādēm, kuras īstenos minētās programmas, tas atļaus elastīgāk risināt mācību darba organizācijas un kontaktstundu apmeklējuma jautājumus, savukārt izglītojamie varēs patstāvīgāk plānot līdzdalību mācību procesā un mācību satura apguvē.  Papildus minētajam, izvērtējot VIIS pieejamo informāciju par vairākiem mācību gadiem, tiek secināts, ka pēdējo mācību gadu laikā pašvaldību izglītības iestādēs tika īstenotas tikai dažas sociālās korekcijas izglītības programmas, savukārt 2016./2017. mācību gadā netika īstenota neviena sociālās korekcijas izglītības programma. Savukārt ministrijas padotībā esošā sociālās korekcijas izglītības iestāde “Naukšēni” ilgstoši īsteno sociālās korekcijas izglītības programmu, nodrošinot izglītības ieguvi vai pilnveidojot tās ieguves kvalitāti, veicot pedagoģisko darbu ar nelabvēlīgu ģimeņu bērniem, kā arī nepilngadīgajiem likumpārkāpējiem. Minētajā iestādē tiek ievietoti bērni vecumā no 11 līdz 18 gadiem ar sociālās uzvedības novirzēm saskaņā ar likumu “Par audzinoša rakstura piespiedu līdzekļu piemērošanu bērniem”. Ņemot vērā sociālās korekcijas izglītības programmas īstenošanas izmaksas un līdzšinējo efektivitāti, plānots izslēgt Likuma 43. panta otrajā daļā noteikto par sociālās korekcijas izglītības programmas īstenošanu sociālās korekcijas klasēs vispārējās izglītības iestādēs. Savukārt attiecībā uz Likuma 43. panta pirmo daļu norādāms, ka, kaut arī tajā tiek lietots jēdziens “personas ar sociālās uzvedības novirzēm”, kura definīcija Likumā vai citos normatīvajos aktos nav ietverta, minētā norma netiek grozīta, jo šāds jēdziens lietots citos normatīvajos aktos, t.sk. likumā “Par audzinoša rakstura piespiedu līdzekļu piemērošanu bērniem”.  Vienlaikus norādāms, ka jautājums saistībā ar internātskolām un to iespējamo sasaisti ar sociālās korekcijas izglītības programmām tiks risināts atsevišķi – Ministru kabinetā iesniedzamā informatīvā ziņojuma izskatīšanas ietvaros (iesniedzams saskaņā ar Ministru kabineta 2017. gada 19. decembra sēdes prot. Nr. 63 59.§ 2. punktu).  **Speciālās izglītības iestādes, rehabilitācijas centri**  *Skatīt piedāvātos grozījumus Likuma 17. panta trešās daļas 7.un 10. punktā; 56. panta trešajā daļā; 59. panta trešajā daļā.*  Ņemot vērā likumprojektā “Grozījumi Vispārējās izglītības likumā” paredzēto, ka pastāvēs speciālās pirmsskolas izglītības grupas, speciālās skolas un speciālās skolas, kurām piešķirts speciālās izglītības attīstības centra statuss, likumprojektā ietverts regulējums, kas paredz tādu speciālās izglītības iestāžu kā rehabilitācijas centri likvidāciju vai reorganizāciju līdz 2020.gada 1.septembrim.  Papildus pēc izglītības iestāžu reģistrā pieejamās informācijas 2017./2018. mācību gadā Latvijā darbojās četras speciālās internātskolas – rehabilitācijas centri, kuros izglītojas 440 izglītojamie un ir nodarbināti 176 pedagogi.  Nodrošinot normatīvajā regulējumā ietverto normu nepārklāšanos, likumprojekts paredz izslēgt Likuma 56. panta trešo daļu, atsaucoties uz Bērnu tiesību aizsardzības likuma 27. panta ceturtajā daļā noteikto, ka, ja bērnam tiek noteikta ārpusģimenes aprūpe, vienas ģimenes bērni nav šķirami, izņemot īpašus gadījumus, kad tas tiek darīts bērnu interesēs. Saskaņā ar minētā likuma panta trešo daļu, šķirot bērnu no ģimenes, viņam tiek nodrošināta ārpusģimenes aprūpe pie aizbildņa, audžuģimenē vai bērnu aprūpes iestādē; primāri bērnam tiek nodrošināta iespēja augt pie aizbildņa vai audžuģimenē.  Minētais Bērnu tiesību aizsardzības likumā ietvertais regulējums ir pietiekams, lai, pieņemot lēmumu par ārpusģimenes aprūpi, tiktu vērtētas bērna labākās intereses un vienas ģimenes bērni pēc iespējas varētu turpināt dzīvot kopā.  Vienlaikus praksē var būt situācijas, kad bērnu interesēs ir mācīties dažādās izglītības iestādēs, bet tas nebūt nenozīmē, ka tādējādi viņi zaudē personiskas attiecības, tiešus kontaktus ar brāļiem, māsām, pusbrāļiem vai pusmāsām. Personisku attiecību un tiešu kontaktu uzturēšana var notikt ārpus izglītības iestādes, un ārpusģimenes aprūpes nodrošinātāja (aizbildņa, audžuģimenes, ārpusģimenes aprūpes iestādes) pienākums ir veicināt, lai bērniem būtu šāda iespēja. Vienlaikus, mācoties izglītības iestādē, bērni tāpat tiek dalīti pēc atbilstošām klasēm, viņiem ir atšķirīgi klases audzinātāji, mācību stundu saraksti un saskarsme savā starpā ir ierobežota. Līdzīgi kā vienas ģimenes bērni, kuri dzīvo ar saviem vecākiem, var mācīties dažādās izglītības iestādēs, arī bērni, kuriem nodrošināta ārpusģimenes aprūpe, vajadzētu būt tiesībām mācīties dažādās izglītības iestādēs.  Likuma 56.panta trešajā daļā šobrīd ietvertais regulējums praksē var kavēt Bērnu tiesību aizsardzības likuma 27. pantā noteiktās normas, ka bērnam primāri tiek nodrošināta iespēja augt pie aizbildņa vai audžuģimenē, izpildi gadījumos, kad ārpusģimenes aprūpi visiem vienas ģimenes bērniem tomēr nav iespējams nodrošināt pie viena aizbildņa vai vienas audžuģimenes. Piemēram, var būt situācija, ka bērniem ir viena māte, bet atšķirīgi tēvi. Pārtraucot aizgādības tiesības mātei un abiem tēviem, viens bērns var nonākt aizbildnībā pie sava tēva māsas, savukārt otrs audžuģimenē. Ģeogrāfiski aizbildnis un audžuģimene var dzīvot atšķirīgās vietās un bērnu mācīšanās vienā izglītības iestādē var nebūt iespējama.  Tāpat Likuma 56.panta trešajā daļā ietvertais regulējums, kas paredz, ka nepilngadīgi vienas ģimenes bāreņi un bez vecāku gādības palikušie bērni izglītojas vienā vispārējās pamatizglītības iestādē un nav šķirami, var kavēt bērna individuālo spēju attīstību. Piemēram, var būt situācija, ka viens no bērniem bāreņiem vai bez vecāku gādības palikušajiem bērniem ir talantīgs mūzikā un mācās profesionālās ievirzes izglītības iestādē, savukārt bērna brālim/māsai šādu interešu nav un bērns mācās izglītības iestādē, kurai nav profesionālās ievirzes.  Jāņem vērā, ka minētie grozījumi ir skatāmi sasaistē ar likumprojekta “Grozījumi Vispārējās izglītības likumā” noteikto, t.sk. par plānotajiem speciālās izglītības iestāžu veidiem. |
| 3. | Projekta izstrādē iesaistītās institūcijas | Ministrija. |
| 4. | Cita informācija | Likumprojekts sagatavots atbilstoši pamatnostādnēm 2014. – 2020. gadam, attiecībā uz kurām izdots Ministru kabineta 2015. gada 29. jūnija rīkojums Nr. 331 “Par Izglītības attīstības pamatnostādņu 2014.-2020.gadam īstenošanas plānu 2015.-2017.gadam”, kura 4. punktā noteikts ministrijai sagatavot un līdz 2018. gada 30. septembrim iesniegt noteiktā kārtībā informatīvo ziņojumu par plāna īstenošanu. Tādējādi paredzams, ka daļas no likumprojektā iestrādātajiem regulējumiem īstenojumu praksē būs iespējams izvērtēt gan kontekstā ar to pasākumu starpposma izvērtējumu, kas ietverti pamatnostādņu 2014.-2020. gadam īstenošanas plānā 2015.-2017. gadam, gan arī ar plānoto pamatnostādņu 2014.-2020. gadam īstenošanas gala izvērtējumu. Ņemot vērā, ka starpposma un gala ietekmes izvērtējumu veic, lai konstatētu īstenoto risinājumu faktisko ietekmi uz politikas mērķu un rezultātu sasniegšanu, iekļaujot ietekmes izvērtējumā analīzi par (1) politikas mērķu un rezultātu sasniegšanu, skaidrojot atkāpes no noteikto mērķu un rezultātu sasniegšanas un analizējot ārējās vides izmaiņas, kas ietekmējušas politikas īstenošanu; (2) politikas īstenošanā iesaistīto pušu paveiktajām aktivitātēm un to ietekmi uz politikas mērķu un rezultātu sasniegšanu; (3) politikas īstenošanā ieguldītajiem resursiem (finanšu resursiem, laika resursiem, cilvēkresursiem u.  tml.) un to izlietojuma efektivitāti, šāda visaptveroša izvērtējuma neatņemama sastāvdaļa ir arī likumprojektā ietverto normu kā instrumentārija ietekmes izvērtējums.  Līdztekus tam, izstrādājot nākamā perioda plānošanas dokumentu, atbilstoši vidēja termiņa plānošanas dokumentu noteiktajai struktūrai (Ministru kabineta 2014. gada 2. decembra noteikumu Nr. 737 “Attīstības plānošanas dokumentu izstrādes un ietekmes izvērtēšanas noteikumi” 5. punkts, kas dokumenta izstrādes procesā paredz sākotnējo ietekmes izvērtējumu, lai prognozētu izvēlēto risinājumu ietekmi uz izvirzīto politikas mērķu un rezultātu sasniegšanu un ļautu pārliecināties par izvēlēto risinājumu iespējām ietekmēt mērķu un rezultātu sasniegšanu) attiecībā uz ietekmes izvērtējumu plānots analizēt, vai un kā likumprojektā ietvertās (attiecīgi nākotnē – spēkā esošās) normas sasniegušas sākotnēji iecerēto mērķi, kā arī, plānojot jaunā perioda uzdevumus, veikt izvērtējumu par papildu nepieciešamajām normatīvā regulējuma izmaiņām vai korekciju, lai nodrošinātu mērķu sasniegšanu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pēc 2017./2018. mācību gada datiem 777 vispārējās izglītības iestādes, t.sk. 719 pašvaldību dibinātas vispārējās izglītības iestādes un 44 profesionālās izglītības iestādes un to dibinātāji.  Vispārējās un profesionālas izglītības iestāžu vadītāji.  26 003 vispārējās izglītības iestāžu pedagogi.  215 109 izglītojamie vispārējās izglītības programmās visu veidu un padotību izglītības iestādēs un viņu vecāki.  27203 izglītojamie profesionālās izglītības iestādēs un viņu vecāki. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2018.gads** | | Turpmākie trīs gadi (*euro*) | | |
| **2019.gads** | **2020.** | **2021.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu 2018.gadam | izmaiņas, salīdzinot ar 2018.gadu | izmaiņas, salīdzinot ar 2018.gadu | izmaiņas, salīdzinot ar 2018.gadu |
| 1 | 2 | 3 | 4 | 5 | 6 |
| **1. Budžeta ieņēmumi:** | **305 203 944** | **0** | **0** | **0** | **0** |
| **1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi** | **305 203 944** | **0** | **0** | **0** | **0** |
| 62.resors "Mērķdotācijas pašvaldībām" | 285 522 528 | 0 | 0 | 0 | 0 |
| *05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām”* | *256 905 624* | *0* | *0* | *0* | *0* |
| *10.00.00. “Mērķdotācijas pašvaldībām – pašvaldību izglītības iestādēs bērnu no piecu gadu vecuma izglītošanā nodarbināto pedagogu darba samaksai un valsts sociālās apdrošināšanas obligātajām iemaksām”* | *28 616 904* | *0* | *0* | *0* | *0* |
| 15.resors "Izglītības un zinātnes ministrija" | 19 681 416 | 0 | 0 | 0 | 0 |
| *01.07.00 “Dotācija brīvpusdienu nodrošināšanai 1., 2., 3. un 4.klases izglītojamiem"* | *19 681 416* | *0* | *0* | *0* | *0* |
| **1.2. valsts speciālais budžets** | **0** | **0** | **0** | **0** | **0** |
| **1.3. pašvaldību budžets** | **0** | **0** | **0** | **0** | **0** |
| **2. Budžeta izdevumi:** | **305 203 944** | **0** | **3 255 386** | **7 965 262** | **8 918 549** |
| **2.1. valsts pamatbudžets** | **305 203 944** | **0** | **3 255 386** | **7 965 262** | **8 918 549** |
| 62.resors "Mērķdotācijas pašvaldībām" | 285 522 528 | 0 | 1 354 924 | 4 064 772 | 4 064 772 |
| *05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām”* | *256 905 624* | *0* | *6 738 404* | *20 215 212* | *20 215 212* |
| *10.00.00. “Mērķdotācijas pašvaldībām – pašvaldību izglītības iestādēs bērnu no piecu gadu vecuma izglītošanā nodarbināto pedagogu darba samaksai un valsts sociālās apdrošināšanas obligātajām iemaksām”* | *28 616 904* | *0* | *-5 383 480* | *-16 150 440* | *-16 150 440* |
| 15.resors "Izglītības un zinātnes ministrija" | 19 681 416 | 0 | 1 900 462 | 3 900 490 | 4 853 777 |
| *01.07.00 “Dotācija brīvpusdienu nodrošināšanai 1., 2., 3. un 4.klases izglītojamiem"* | *19 681 416* | *0* | *1 900 462* | *3 900 490* | *4 853 777* |
| **2.2. valsts speciālais budžets** | **0** | **0** | **0** | **0** | **0** |
| **2.3. pašvaldību budžets** | **0** | **0** | **0** | **0** | **0** |
| **3. Finansiālā ietekme:** | **0** | **0** | **-3 255 386** | **-7 965 262** | **-8 918 549** |
| **3.1. valsts pamatbudžets** | **0** | **0** | **-3 255 386** | **-7 965 262** | **-8 918 549** |
| 62.resors "Mērķdotācijas pašvaldībām" | 0 | 0 | -1 354 924 | -4 064 772 | -4 064 772 |
| *05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām”* | *0* | *0* | *-6 738 404* | *-20 215 212* | *-20 215 212* |
| *10.00.00. “Mērķdotācijas pašvaldībām – pašvaldību izglītības iestādēs bērnu no piecu gadu vecuma izglītošanā nodarbināto pedagogu darba samaksai un valsts sociālās apdrošināšanas obligātajām iemaksām”* | *0* | *0* | *5 383 480* | *16 150 440* | *16 150 440* |
| 15.resors "Izglītības un zinātnes ministrija" | 0 | 0 | -1 900 462 | -3 900 490 | -4 853 777 |
| *01.07.00 “Dotācija brīvpusdienu nodrošināšanai 1., 2., 3. un 4.klases izglītojamiem"* | *0* | *0* | *-1 900 462* | *-3 900 490* | *-4 853 777* |
| **3.2. speciālais budžets** | **0** | **0** | **0** | **0** | **0** |
| **3.3. pašvaldību budžets** | **0** | **0** | **0** | **0** | **0** |
| **4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi)** | X | **0** | **0** | **0** | **0** |
| **5. Precizēta finansiālā ietekme:** | X | **0** | **-3 255 386** | **-7 965 262** | **-8 918 549** |
| **5.1. valsts pamatbudžets** | **0** | **-3 255 386** | **-7 965 262** | **-8 918 549** |
| **5.2. speciālais budžets** | **0** | **0** | **0** | **0** |
| **5.3. pašvaldību budžets** | **0** | **0** | **0** | **0** |
| **6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā):** | Likumprojekts paredz, ka sākot ar 2019. gada 1. septembri pamatizglītības apguvi pakāpeniski uzsāks bērni no sešu gadu vecuma.  **Pedagogu darba samaksas nodrošināšana.** Valdības rīcības plāna 107.uzdevums nosaka uzdevumu veikt visaptverošu izglītības satura reformu vispārējā izglītībā, lai nodrošinātu skolas beidzējus ar nepieciešamajām prasmē dzīvei zināšanu sabiedrībā, un konstitūcijā iepriekš minētais uzdevums sasaistīts ar otru valdības rīcības plānā ietverto uzdevumu (112.) noteikt termiņu pārejai uz obligātu vidējo – vispārējo vai profesionālo – izglītību, kas attiecīgi valdības rīcības plānā paredz ministrijai no 2019./2020. mācību gada ieviest obligāto vidējo izglītību, līdztekus pakāpeniski ieviešot mācības 1. klasē no sešu gadu vecuma.  Ņemot vērā valdības rīcības plānā noteiktās valsts prioritātes izglītībā, jautājums par papildu valsts budžeta līdzekļu piešķiršanu skatāms Ministru kabinetā, sagatavojot valsts budžetu 2019. gadam. | | | | |
| **Brīvpusdienas no 1. līdz 4. klasei.** 2010. gada 28. decembrī ir pieņemti ministru kabineta noteikumi Nr. 1206 “Kārtība, kādā aprēķina, piešķir un izlieto valsts budžetā paredzētos līdzekļus pašvaldībām pamatizglītības iestādes skolēnu ēdināšanai” (turpmāk - noteikumi Nr. 1206). Noteikumi Nr. 1206 nosaka kārtību, kādā aprēķina, piešķir un izlieto valsts budžetā paredzētos līdzekļus pašvaldībām to vispārējās izglītības iestāžu skolēnu (turpmāk šajā sadaļā – izglītojamais) ēdināšanai, kuras īsteno pamatizglītības programmas. Ņemot vērā noteikumos Nr. 1206 noteikto un valdības rīcības plānā noteiktās valsts prioritātes izglītībā, jautājums par papildu valsts budžeta līdzekļu piešķiršanu skatāms Ministru kabinetā, sagatavojot valsts budžetu 2019. gadam. | | | | |
| **6.1. detalizēts ieņēmumu aprēķins** |  | | | | |
| **6.2. detalizēts izdevumu aprēķins** | **Kopējā projekta finansiālā ietekme** | | | | |
| **KOPĀ papildu nepieciešamie līdzekļi** | | **-3 255 386** | **-7 965 262** | **-8 918 549** |
| Pedagogu darba samaksas nodrošināšanai | | -1 354 924 | -4 064 772 | -4 064 772 |
| Brīvpusdienu nodrošināšanai | | -1 900 462 | -3 900 490 | -4 853 777 |
| **7. Cita informācija** | Tiesību akta projekta ietekme uz valsts budžetu norādīta to programmu un apakšprogrammu izdevumiem un ieņēmumiem, ko projekts ietekmē.Jautājums par papildu valsts budžeta līdzekļu piešķiršanu skatāms Ministru kabinetā, sagatavojot valsts budžetu 2019. gadam. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešams izstrādāt:  1. likumprojektu par grozījumiem Profesionālās izglītības likumā, precizējot izglītības ieguves formas un precizējot termiņu, kādā ir jāziņo attiecīgajām personām par profesionālās izglītības iestādes reorganizāciju vai likvidāciju;  2. Ministru kabineta noteikumu projektu par grozījumiem Ministru kabineta 2002. gada 27. decembra noteikumos Nr. 610 “Higiēnas prasības izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas”, ņemot vērā nepieciešamību noteikt papildu higiēnas prasības speciālās izglītības klasēs un pirmsskolas izglītības grupās bērniem ar speciālām vajadzībām;  3. Ministru kabineta noteikumu projektu par grozījumiem Ministru kabineta 2013. gada 17. septembra noteikumos Nr. 890 “Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmas”, ņemot vērā to, ka šobrīd sešgadīgie bērni tiek izglītoti pirmsskolas izglītības iestādēs, un ar likumprojektu paredzēts mainīt izglītojamo mācību vidi, uzsākot mācības sešu gadu vecumā jau pamatizglītības iestādē, kā arī ņemot vērā to, ka jaunajā vispārējās izglītības programmā plānots ietvert arī mācību vides raksturojumu;  4. Ministru kabineta noteikumu projektu par kritērijiem un kārtību, kādā izglītības iestāde īsteno vispārējās izglītības programmas neklātienes un tālmācības izglītības ieguves formā, ņemot vērā likumprojektā ietverto pilnvarojumu Ministru kabinetam;  5.  Grozījumus Ministru kabineta 2012.gada 13.marta noteikumos Nr.172 “Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem”;  6. Jaunu redakciju Ministru kabineta 2013.gada 21.maija noteikumiem Nr.281 “[Noteikumi par valsts vispārējās vidējās izglītības standartu, mācību priekšmetu standartiem un izglītības programmu paraugiem](https://likumi.lv/doc.php?id=257229)”;  7. Jaunu redakciju Ministru kabineta 2014.gada 12.augusta noteikumiem Nr.468 “[Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem](https://likumi.lv/doc.php?id=268342)”;  8. Jaunu redakciju Ministru kabineta 2012.gada 31.jūlija noteikumiem Nr.533 “[Noteikumi par valsts pirmsskolas izglītības vadlīnijām](https://likumi.lv/doc.php?id=250854)”;        9. Grozījumus Ministru kabineta 2010.gada 6.aprīļa noteikumos Nr.335 “[Noteikumi par centralizēto eksāmenu saturu un norises kārtību](https://likumi.lv/doc.php?id=207788)”;  10. Grozījumus Ministru kabineta 2013.gada 17.decembra noteikumos Nr.1510 “[Valsts pārbaudījumu norises kārtība](https://likumi.lv/doc.php?id=263462)”;        11. Grozījumus Ministru kabineta 2000.gada 27.jūnija noteikumos Nr.211 “[Noteikumi par valsts profesionālās vidējās izglītības standartu un valsts arodizglītības standartu](https://likumi.lv/doc.php?id=8533&from=off)”;        12. Grozījumus Ministru kabineta 2006.gada 20.jūnijā noteikumos Nr.492“ [Mācību sasniegumu vērtēšanas kārtība speciālās izglītības programmās](https://likumi.lv/doc.php?id=138365)”;  13. Sasaistē ar šo likumprojektu tiek izstrādāts likumprojekts „Grozījumi Vispārējās izglītības likumā”. Tajā ietvertas normas attiecībā uz (1) izglītības satura un izglītības darba organizācijas normatīvo bāzi kompetenču pieejā balstīta izglītības satura ieviešanas uzsākšanu; (2) viengadīgu obligāto pirmsskolu un sešus gadus vecu bērnu izglītošanu 1. klasē, t.sk. pirmsskolas izglītības iestādē pamatizglītības pirmā posma (1. – 6. klase) programmas ietvaros; (3) izglītojamo mācību organizācijas formām un izglītības ieguves nosacījumiem; (4) noteikumiem par mācību gada un mācību semestra sākuma un beigu laiku, brīvdienu laiku; (5) vispārējās izglītības iestāžu tipiem: pamatizglītības iestādēm (sākumskolas, pamatskolas) un vidējās izglītības iestādēm (vidusskolas, statuss – valsts ģimnāzijas); (6) sociālās korekcijas izglītības iestādēm; (7) pedagoģisko korekciju; (8) speciālās izglītības iestādēm un speciālās izglītības īstenošanu; (9) rehabilitācijas centriem. Tā kā abi likumprojekti vairākās jomās ir savstarpēji saistīti, ir nepieciešams salāgot attiecīgo pantu pārejas noteikumu redakciju spēkā stāšanās laiku. |
| 2. | Atbildīgā institūcija | Veselības ministrija (attiecībā uz nepieciešamajiem grozījumiem Ministru kabineta 2002. gada 27. decembra noteikumos Nr. 610 “Higiēnas prasības izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas” un Ministru kabineta 2013. gada 17. septembra noteikumos Nr. 890 “Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmas”), ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 1. 2013. gadā Latvijas Universitāte veikusi ministrijas pasūtītu pētījumu „Speciālās izglītības iestāžu darbības efektivitātes izvērtēšana”. Tā rezultātā sagatavoti priekšlikumi par nepieciešamajām izmaiņām esošajā speciālās izglītības iestāžu tīklā un finansēšanas modelī, nodrošinot bērniem ar speciālajām vajadzībām kvalitatīvas izglītības pieejamību;  2. 2014. gada 3. novembrī Ministru kabineta sēdē izskatīts ministrijas informatīvais ziņojums „Par atbalsta pasākumiem speciālo izglītības iestāžu pastāvēšanai izglītības iestāžu tīkla sakārtošanas kontekstā”;  3. sabiedrības iesaistes nodrošināšanai un komunikācijai par ministrijas priekšlikumiem 2016. gada 21. janvārī un 5. decembrī noticis ministrijas organizētais seminārs speciālās izglītības iestāžu direktoriem;  4. izstrādājot informatīvo ziņojumu, veikta internātskolu aptauja par internātskolu tālākās attīstības iespējām. Informatīvā ziņojuma izstrādes laikā noskaidrots Latvijas Pašvaldību savienības (turpmāk – LPS), Labklājības ministrijas (turpmāk – LM), Veselības ministrijas (turpmāk – VM), Valsts bērnu tiesību aizsardzības inspekcijas (turpmāk – VBTAI) un Tiesībsarga viedoklis attiecībā uz plānotajām izmaiņām internātskolu finansēšanā;  5. 2017. gada 4. jūlijā noticis ministrijas rīkots seminārs pašvaldību izglītības pārvaldēm un speciālistiem, kurā izglītības pārvalžu pārstāvji un izglītības speciālisti informēti par likumprojektu;  6. 2017. gada 17. augustā notikušas Latvijas Lielo pilsētu asociācijas un ministrijas sarunas par likumprojekta pilnveides iespējām;  7. 2017. gada 11. septembrī notikušas ministrijas un Neatkarīgās izglītības biedrības sarunas likumprojekta pilnveides kontekstā;  8. 2017. gada 21. septembrī notikušas ministrijas un Latvijas Tirdzniecības un rūpniecības kameras sarunas likumprojekta pilnveides kontekstā;  9. 2017. gada 6., 20. un 24. oktobrī notikušas starpinstitucionālās saskaņošanas sanāksmes;  10. 2017. gada 5. decembrī notikušas ministrijas un valsts ģimnāziju direktoru sarunas likumprojekta pilnveides kontekstā;  11. 2017. gada 7. decembrī notikušas ministrijas un Reģionālo attīstības centru apvienības sarunas likumprojekta pilnveides kontekstā.  12. Lai ietekmētu to, ko un kādā veidā turpmāk mācīsies bērni un jaunieši skolās Latvijā, Valsts izglītības satura centra (turpmāk - VISC) īstenotā projekta “Kompetenču pieeja mācību saturā” (*Skola2030)*  sabiedriskās apspriešanas ietvaros no 2018.gada 22. līdz 31. janvārim notika 7 turpmāk minētie forumi, kuros viedokļu līderi un nozaru profesionāļi diskutēja par jaunā mācību satura un pieejas piedāvājumu, kā arī apzinājās konkrētus priekšlikumus un ierosinājumus tā pilnveidei:  22. janvāris - “Kas skolas beidzējam ir nepieciešams vairāk – zināšanas vai prasmes?”  23. janvāris - “Cik prasmīgam ir jābūt pirmsskolas beidzējam?”  24. janvāris - “Ko nozīmē – zināt latviešu valodu?”  25. janvāris - “Kura no mākslām ir vissvarīgākā skolā?”  29. janvāris - “Vai patriotismu var iemācīt?”  30. janvāris - “Vai skolā sports ir iespējams bez normatīviem?”  31. janvāris - “Kādi ir nozīmīgākie sasniedzamie rezultāti skolēnam, beidzot pamatizglītības un vidējās izglītības posmu STEM (dabaszinātņu, tehnoloģiju, inženierzinātņu un matemātikas) jomā?”  Paralēli no 2017.gada 25.septembra informācija sabiedriskai apspriešanai ir bijusi pieejama VISC īstenotā projekta “Kompetenču pieeja mācību saturā” (*Skola2030)* mājaslapā:<https://www.skola2030.lv/apspriesana>. |
| 2. | Sabiedrības līdzdalība projekta izstrādē | 1. Lai nodrošinātu pamatnostādnēs 2014. - 2020. gadam 1.4. rīcības virzienā „Iekļaujošās izglītības principa īstenošana un sociālās atstumtības riska mazināšana” un 3.2. rīcības virzienā „Efektīva izglītības finanšu resursu pārvaldība” definēto uzdevumu izpildi, kas ietver izglītojamajiem ar speciālām vajadzībām sniedzamo pakalpojumu izmaksu modeļa izstrādi, ar ministrijas 2016. gada 20. aprīļa rīkojumu Nr. 149 „Par darba grupas izveidi izglītojamajiem ar speciālām vajadzībām sniedzamo pakalpojumu izmaksu modeļa izstrādei” izveidota darba grupa, kuras sastāvā iekļauti pārstāvji no ministrijas, LM, VM, VBTAI, LPS, Rīgas pilsētas Izglītības pārvaldes Izglītības nodaļas, pašvaldību speciālajām internātskolām.  2. 2017. gada 4. jūlijā noticis ministrijas rīkots seminārs pašvaldību izglītības pārvaldēm un speciālistiem, kurā izglītības pārvalžu pārstāvji un izglītības speciālisti informēti par likumprojektu, izsakot arī savu viedokli. |
| 3. | Sabiedrības līdzdalības rezultāti | Ar ministrijas 2016. gada 20. aprīļa rīkojumu Nr. 149 „Par darba grupas izveidi izglītojamajiem ar speciālām vajadzībām sniedzamo pakalpojumu izmaksu modeļa izstrādei” izveidotā darba grupa savu darbību tai doto uzdevumu izpildes kontekstā turpina līdz 2018. gada oktobrim. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, izglītības iestāžu dibinātāji, vispārējās un profesionālās izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts tiešā veidā nenosaka jaunu institūciju izveidi, likvidāciju vai reorganizāciju. Perspektīvā plānota speciālās izglītības iestāžu tīkla turpmākā pilnveide un attīstība. |
| 3. | Cita informācija | Nav. |

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

Rudzīte 67047807

[ance.rudzite@izm.gov.lv](mailto:ance.rudzite@izm.gov.lv);

Švirksta 67047980

[lasma.svirksta@izm.gov.lv](mailto:lasma.svirksta@izm.gov.lv);

Buceniece 67047830

[liga.buceniece@izm.gov.lv](mailto:liga.buceniece@izm.gov.lv)

Sīka 67047976

[eriks.sika@izm.gov.lv](mailto:eriks.sika@izm.gov.lv)

Arkle 67047944

[olita.arkle@izm.gov.lv](mailto:olita.arkle@izm.gov.lv);

Rozenštoka 67047792

[marite.rozenstoka@izm.gov.lv](mailto:marite.rozenstoka@izm.gov.lv);

Pavloviča 67047860

[initra.pavlovica@izm.gov.lv](mailto:initra.pavlovica@izm.gov.lv)

Kaufmane 67814355

[guntra.kaufmane@visc.gov.lv](mailto:guntra.kaufmane@visc.gov.lv);